भाजपा लगातार कोई ऐसी जुगत भिड़ाने की कोशिश में लगी रही, जिससे आंबेडकर और ऊँची जातियों को एक साथ लाया जा सके। सन् 1998 के आमचुनाव, जिसने भाजपा के दिन फेरे, के दौरान आंबेडकर की कोई चर्चा नहीं की गई यद्यपि पार्टी ने गांधी को अपनाने की भरपूर कोशिश की। गांधी को अपनाना अपेक्षाकृत आसान था क्योंकि उनकी ऊँची जातियों में स्वीकार्यता थी और उनकी सोच, रामराज्य की अवधारणा के नजदीक थी। सन् 2009 और 2014 के लोकसभा चुनावों के भाजपा के घोषणापत्रों में सामाजिक न्याय और सामाजिक समरसता की चर्चा तो थी परंतु आंबेडकर एक सिरे से गायब थे।